[{"text_idx": "#000000", "text": "Sarako Harrobietako sozietateak obretako hondakin geldoen husteko Aiherran eta Donoztirin duen gunea handitu nahi du. Udalak kontra dira funtsezko bermerik ezean."}, {"text_idx": "#000001", "text": "Aiherra eta Donoztiri arteko Abarratea-Ordokia eremuan Durruty-Sarako Harrobietako sozietateak hondakin geldoen metatzen segitzeko duen xedea dilindan da: joan den otsailean Aiherrako eta Donoztiriko herriko etxeek ez zioten segitzeko baimenik eman, duda handiegiak dituztelako ingurumen ondorioez; inkesta publikoan ere herritarrek ohar ezkorrak egin zituzten. Uztailaren 8a aitzin Pirinio Atlantikoetako prefetak osasun eta teknika arriskuen aztertzeko batzorde bat biltzekoa du."}, {"text_idx": "#000003", "text": "2022ko uztailaren 19an Aiherrako herriko kontseiluak onartu zuen enpresak baimen berria eska ziezaion prefeturari, baina Arn\u0303o Gaztanbide Aiherrako auzapezak aitortu du ez zutela ontsa konprenitu zer zen asmoa. Otsailaren 6an egin zuten herriko kontseiluan iritziz aldatu zuten, eta kontrako erabakia hartu. \u201cAitzin galdea egitearekin, proiektuaren alde onak baizik ez genituen ikusi\u201d, erran zuen auzapezak orduan. Urtarrilean egin den inkesta publikoarekin, gauza frankori ohartu zitzaizkien: \u201cEz gara batere ohartu, adibidez, Garraldako erreka hurbil iragaten zela, eta kutsatua izateko arriskua zuela. [...] Aurkeztu den dosierra lehen zirrimarratik edo ulertu genuenaz urrun da\u201d."}, {"text_idx": "#000004", "text": "Segitzeko baimenaren kontra bozkatzea deliberatu zuten, baina ohar batzuk eginez: \u201cDosierra ez da aski zehatza, eta elementu batzuek kezkatzen gaituzte gu, Aiherrako eta Donoztiriko hautetsiak, baita bi herrietako herritarrak ere\u201d. Harrobietako sozietateak bete ez zituen eginbeharrak ere zerrendatu zituzten; besteak beste, herritarrak informatzea."}, {"text_idx": "#000005", "text": "Gauzak ez ditu gehiago zaintzarik gabe egiten utzi nahi Aiherrako Udalak. Harrobien sozietateak 2030 arteko alokatze kontratu bat badu, eta, Aiherrako Udalaren ustez, \u201cbaitezpadakoa da praktiketan ordena ezartzea eta berritze prozesua hastea; ez da aski natura egitera uztea\u201d. Horregatik, Sarako Harrobietako sozietateak bi bilkura berri egin zituen apirilaren 19an eta 22an, Donoztiriko eta Aiherrako herri kontseilariekin egitasmoa zehazteko."}, {"text_idx": "#000006", "text": "Ez du iduri arrangurak jabaldu dituenik. Arn\u0303o Gaztanbidek errepikatu du beldurrak dituztela. \u201cGure kezka edukiera edo tona andana da; eta ura ondoan dela\u201d. Bost urtez, denetara 100.000 metro kubo hondakin ekarri nahi ditu sozietateak Abarratea-Ordokira. Urte bakoitz, 45.000 tona hots. Gaztanbidek aipatu ura Garraldako erreka da, hondakin metaren behereko aldean dena."}, {"text_idx": "#000007", "text": "Enpresak apirileko bilkuretan erran du ados dela jarraipen batzorde bat sortzeko. \u201cOrain dira engaiatu jarraipen batzorde baten egiteko, baina gu, momentuko, dudan gara\u201d, ihardetsi du Aiherrako auzapezak. Arazoa da gunera ekarri hondakin geldoen bereizketa enpresak bere aldetik egiten duela Basusarrin duen egoitzan, eta ez dela kanpoko zaintza independenterik. \u201cFuntsezko problema hori da\u201d, dio Gaztanbidek, \u201czeren eta haiek dituzte ziurtagiriak egiten\u201d. Frantziako Estatuko ingurumen zerbitzuek, gainera, ez dute biziki zaindu orain arte. \u201cDREAL, Ingurumen, Antolaketa eta Etxebizitzaren Eskualde Zuzendaritza, azken hamar urte hauetan aldi bat edo bi baizik ez da pasatu ikustera\u201d."}, {"text_idx": "#000008", "text": "Garraldako uraren babesteko, enpresak erran die hondakindegiko ur zikinen atxikitzeko putzu berri bat eginen zuela. Bigarren dekantazio aska hori eginen dutela entzutearekin ez dira baitezpada lasaitu hautetsiak, ikusiz gaur egungoa zer estatutan den: \u201cOraingoa arrunt zikina da\u201d."}, {"text_idx": "#000009", "text": "Orain, Coderst osasun arriskuei buruzko batzorde bat bilduko da, eta han prefeta, ingurumen elkarteak eta DREAL bezalako egiturak bilduko dira. \u201cSobera harrabots egin du istorio horrek eta prefetak ez du deliberatu nahi Codersten aipatu gabe\u201d, Gaztanbideren ustez. Uztailaren 8a baino lehen bildu behar du."}, {"text_idx": "#000010", "text": "\u201cPrefetak du beharbada erabakia hartuko, hondarrean, baina ez dakigu nola finituko den afera hori\u201d. Gaztanbidek ez daki zer aterako zen batzordetik, baina argi dauka prefetak ezin duela \u201cinposatu den bezala, hola, bat-batean\u201d."}, {"text_idx": "#000012", "text": "2012tik Sarako Harrobietako sozietateak ekarri hondakinak:\n\u2013 35.376 tona. Ekarritako hondakin geldoak, denetarat.\n\u2013 27.161 tona (%76). BABetik eta Lapurdi itsasaldetik ekarriak.\n\u2013 5.793 tona (%17). Ipar Euskal Herri barnealdetik ekarriak.\nSarako Harrobiek ekarri nahi dituzten zama berriak bost urtez:\n\u2013 45.000 tona. Urteko ekarri nahi duten tona kopurua."}]